**Per Bratland** (født 8. september 1907, død 9. april 1988 i Oslo) var en norsk fotograf, journalist, avisredaktør og bokforfatter, kjent for å ha tatt bildet av Kong Haakon og Kronprins Olav ved en bjerk i Molde, senere kalt Kongebjørka.

Bratland begynte sin karriere i avisa Fremtiden i Drammen i 1927. Han meldte overgang til Tiden (avis, Arendal) i 1933, der han var redaktør i tre år før Arbeiderbladet lokket ham til hovedstaden. Fra 1938 hadde Bratland ansvar for bilaget Lørdagskvelden, og bidro med dette til en økt bruk av fotografier i avisa. Ved Angrepet på Norge i 1940 dekket han kongens og regjeringens flukt vestover og nordover. I denne fluktsituasjonen tok han bildet av kongen og kronprinsen som under et bombeangrep over Molde søkte ly i et skogholt. Bildet ved Kongebjørka er mye brukt, men fotografen fikk aldri noen egen inntekt fra dette.

>  Jeg skulle la meg kjøre til Kongens bolig med bind for øynene.
> 
> 
> Jeg måtte også love ikke å gjøre noe forsøk på å lokalisere stedet gjennom kalkuleringer av avstander og studium av utsikt når jeg kom frem. Etter Nybergsund torde man ikke ta noen risiko. 
> 
> 
>  Bratland i et intervju.
> 
> 

Per Bratland var leder for fotoavdelingen ved regjeringens informasjonskontor i London 1941 til -45. Etter krigen var han med på å starte ukebladet Aktuell og var redaktør for bladet i tolv år før han tok tre nye år i Arbeiderbladet. Fra 1959 til 1962 var han redaktør i Bergens Arbeiderblad, hvorpå han avsluttet med en tredje periode i Arbeiderbladet. 

Etter at Bratland ble pensjonert skrev han fortsatt innlegg i Arbeiderbladet, i Fri Fagbevegelse (tidsskrift) og bidro til debattprogrammer i NRK. Han var blant annet å høre i programmet Middagsstunden. Ellers satt han i styret for Norges Statsbaner i ti år og var konsulent da Forente Nasjoner planla sitt visuelle uttrykk.

Per var sønn av Oscar Johan Bratland (1879–1960) og Valborg Johanne Nilsen (1880–1948). I 1931 giftet han seg med Aslaug Ellefsen (1905–1980). de fikk en sønn i 1933, Tor.

Utgivelser
----------

* Bratland, Per (1950). *Redaksjonens anlegg og formen på stoffet*. Stavanger.
* Bratland, Per (1965). *Hvem har makt i Norge?*. Oslo: Aschehoug.
* Bratland, Per (1968). *Bratteli tenker høyt*. Oslo: Tiden.
* Bratland, Per (1971). *Er vi slik?: myndigheter, mennesker og meninger*. Oslo: Aschehoug.

Referanser
----------

1. 1 2   digitaltmuseum.org[Hentet fra Wikidata]
2. ↑  Dødsdato fra gravferdsetaten i Oslo
3. ↑  «Haakon 7. I Store norske leksikon». Besøkt 17.3.2018.
4. ↑  *Per Bratland* i Store Norske Leksikon.
5. ↑  EGK, *Viden kjent for sitt kongebilde* i Aftenposten den 8. september 1987.
6. ↑  Kjell Herskedal, *Historien om et bilde* fra NTB tekst, publisert i Bergens Tidende den 25. april 2000.
7. ↑  Jostein Nyhamar, *Per Bratland*, nekrolog i Aftenposten den 21. april 1988.
8. ↑  *Bratland, Per* i Hvem er Hvem, 1973.

Eksterne lenker
---------------

* *Redaktør Per Bratland forteller om bildet (fotografiet) av Kong Haakon og Kronprins Olav tatt i skogen ved Molde u. krigen april 1940.* NRK (the Norwegian Broadcasting Corporation). 19. mars 1965.
* *Middagsstunden. Hedersgjest: Tor Aspengren i samtale med Per Bratland*. NRK (the Norwegian Broadcasting Corporation). 29. september 1979.

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Prabook **·** VIAF **·** KulturNav
 |